રાજ બત્રા (ઇરફાન ખાન) દિલ્હીના ચાંદની ચૌકની ટિપિકલ પ્રોડક્ટ છે. બાપાની નાનકડી દરજીની દુકાનને વિસ્તારીને આજે એણે મોટું ‘બત્રા ફેશન હાઉસ’ ઊભું કર્યું છે. ગ્રાહકને બાટલીમાં ઉતારીને માલ વેચતા એને બખૂબી આવડે. ‘ચાંદની ચૌકના બિઝનેસ ટાયકૂન’નું બિરુદ પણ મળ્યું છે ભાઈને. એ જ ચાંદની ચૌકમાં રહેતી પોતાની ચાઇલ્ડહૂડ સ્વીટહાર્ટ મિતા (સબા કમર) સાથે લગ્ન કરીને આજે એ ઠરીઠામ થયો છે. ચારેક વર્ષની ક્યુટ દીકરી પિયા પણ છે હવે તો. પરંતુ મિતા છે હાઈફાઈ, ઇંગ્લિશ મીડિયમ ટાઇપ. એટલે દીકરીને પણ માત્ર ઇંગ્લિશ મીડિયમ જ નહીં, દેશની ટોપમોસ્ટ સ્કૂલમાં જ મૂકવી પડે. માટે તેઓ ચાંદની ચૌક છોડીને સ્કૂલની નજીક આવેલા પૉશ વસંત વિહારમાં પણ શિફ્ટ થાય. પરંતુ મૅટ્રો સિટીમાં કદાચ ચીફ મિનિસ્ટરનું પદ મળી જાય, પણ સ્કૂલમાં ઍડમિશન ન મળે. મંત્રીથી લઇને મંદિર સુધીની બધી કોશિશો નાકામ. હવે? એક જ રસ્તો છે, ‘રાઇટ ટુ ઍજ્યુકેશન’ હેઠળ ગરીબ ક્વોટામાં ચીટિંગથી ઍડમિશન. વસંત વિહારથી અત્યંત ગરીબ એવા ભારત નગરમાં કંટ્રોલ શિફ્ટ. એવું કરતાંય ઍડમિશન મળશે? ધારો કે મળે તોય એ યોગ્ય કહેવાય?